**DOSAR TEHNIC DE AVIZARE**

(pagină separată faţă de cerere)

1. Descrierea practicilor şi activităţilor pentru care se solicită avizarea sanitară.
2. Descrierea instalaţiilor radiologice care vor funcţiona în obiectiv (generatori de radiaţii, materiale nucleare, surse radioactive închise şi deschise, radio-farmaceutice, alte dispozitive care produc radiaţii ionizante); se vor indica şi parametrii de funcţionare prevăzuţi (tensiune de accelerare pentru generatori, activitate maximă per radionuclid).
3. În cazul instalaţiilor radiologice destinate utilizării în domeniul medical, se vor da informaţii privind justificarea introducerii practicilor noi şi avizul MS respectiv.
4. Planul general de amplasare a obiectivului, prezentat la o scară din care să se înţeleagă clar încadrarea în cartier, zonă, localitate, întreprindere, accesul la reţelele de transport, energie şi utilităţi.
5. Planul de amenajare interioară: a circuitelor generale funcţionale şi modul lor de structurare, reţele de utilităţi, modul de asigurare a aprovizionării cu apă potabilă, condiţii de habitat (iluminat, ventilaţie, încălzire, etc.), evacuarea apelor uzate menajere şi tehnologice altele decât cele radioactive, precum şi organizarea evacuării deşeurilor solide şi colectarea, depozitarea temporară şi evacuarea deşeurilor periculoase rezultate din activităţi care urmează să se desfăşoare în obiectivul pentru care se solicită avizarea, altele decât cele radioactive.
6. Descrierea detaliată a circuitelor funcţionale pentru personalul expus profesional şi pentru pacienţi (după caz) ţinând seama de normele igienico-sanitare şi de medicina muncii şi de cerinţele specifice domeniului de activitate, pentru desfăşurarea în siguranţa a activităţilor nucleare.
7. Descrierea locurilor de muncă în cadrul circuitelor tehnologice pentru materialele radioactive, inclusiv pentru depozitarea surselor şi instalaţiilor radiologice; tipuri şi activităţi de deşeuri radioactive estimate a fi rezultate, precum şi sistemele de asigurare ale managementului acestora, inclusiv al eliminării efluenţilor lichizi sau gazoşi (unde este cazul).
8. Descrierea locurilor de muncă în ceea ce priveşte poziţionarea ecranelor de radioprotecţie prevăzute a fi folosite, a eficienţei acestora, descrierea mijloacelor colective de radioprotecţie care trebuie prevăzute în faza de proiect (sisteme automate de radioprotecţie, sisteme de supraveghere dozimetrică, sisteme automate de intervenţie, dacă este cazul, etc.).
9. La documentele necesare pentru obţinerea avizului sanitar se va solicita, dacă este cazul, conform ,prevederilor legale în vigoare, studiul de impact asupra stării de sănătate a populaţiei din zonă, care va cuprinde: caracterizarea nivelului de expunere a populaţiei în zona din jurul obiectivului, caracterizarea posibilelor efecte asupra sănătăţii după punerea în funcţiune a obiectivului, posibile efecte asupra grupurilor din populaţie care lucrează în imediata vecinătate a obiectivului.
10. Acordul scris al vecinilor şi al asociaţiei de locatari/proprietari, pentru spaţiile care se învecinează, pentru efectuarea controalelor necesare conform normelor (după caz).
11. Condiţiile igienico-sanitare pentru personal şi pacienţi (după caz), inclusiv privind echipamente de radioprotecţie.
12. Indicarea persoanelor care au întocmit şi avizat tehnic documentaţia şi a persoanei/persoanelor care răspund din partea solicitantului de derularea, conform documentaţiei, a operaţiilor avizate.

**NOTĂ**: Pentru avizarea sanitară a fazelor de conservare, încetare a activităţii şi dezafectare se pot folosi, după caz, cerinţele de mai sus, plus se solicită copii după actele de casare, predare ca deşeuri radioactive sau transfer al instalaţiilor.